Урысейм и Махуэр щагъэлъапIэ
«Урысей — си Хэку» фIэщыгъэм щIэт нэгузыужь концерткIэ Шэджэм щIыналъэм ЩэнхабзэмкIэ и уардэунэм Урысейм и махуэр щагъэлъэпIащ.
ЩIыналъэм щэнхабзэмкIэ и управленэм и лэжьакIуэхэм къызэрагъэпэща дауэдапщэм ди къэралым ис лъэпкъхэм я щэнхабзэ беймрэ я гъуазджэмрэ гъэщIэгъуэну щызэхэухуэнат. Лъэпкъ фащэ плъыфэбэхэр, хэкум, щIыналъэм теухуа уэрэдхэмрэ къафэхэмрэ Урысей Федерацэм и лъэпкъхэр зэгурыIуэрэ зэдэIуэжу, пщIэ зэхуащIу зэрызэдэпсэум и щыхьэтт.
«Шэджэм псыкъелъэхэр», «Жашлыкъ» ансамблхэм, ТIэхъу Артур, Юлташевэ Людмилэ, Шортей Дианэ, Пщынокъуэ Дианэ, Атэлыкъ Алим, Ахъуэхъухэ Ланэрэ Марьянэрэ, «Джигиты Чегема» ныбжьыщIэ къэфакIуэ гупымрэ школ ныбжьым нэмыса сабийхэм я IуэхущIапIэм щIэсхэмрэ я уэрэд, къафэ дахэхэм къызэхуэсахэр ятхьэкъуат.
УрысыбзэкIэ, лъэпкъыбзэхэмкIэ романс цIэрыIуэхэмрэ иджырей уэрэдхэмрэ махуэшхуэм щыжаIащ.
Апхуэдэ дауэдапщэ Iэтахэр щIыналъэм и къуажэхэми щызэхэтащ.
КIарэ Элинэ.
